Document ID: 32009L0005

32009L0005
L 029/45
SLUŽBENI LIST EUROPSKE UNIJE
30.01.2009.
DIREKTIVA KOMISIJE 2009/5/EZ
od 30. siječnja 2009.
o izmjeni Priloga III. Direktivi 2006/22/EZ Europskog parlamenta i Vijeća o minimalnim uvjetima za provedbu uredbi Vijeća (EEZ) br. 3820/85 i (EEZ) br. 3821/85 o socijalnom zakonodavstvu koje se odnosi na aktivnosti cestovnog prometa
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2006/22/EZ Europskog parlamenta i Vijeća od 15. ožujka 2006. o minimalnim uvjetima za provedbu Uredbi Vijeća (EEZ) br. 3820/85 i (EEZ) br. 3821/85 o socijalnom zakonodavstvu koje se odnosi na aktivnosti cestovnog prometa i o stavljanju izvan snage Direktive Vijeća 88/599/EEZ (1), a posebno njezin članak 9. stavak 3.,
budući da:
(1)
Prilog III. Direktivi 2006/22/EZ sadrži početni popis povreda Uredbe (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85 (2) i Uredbe Vijeća (EEZ) br. 3821/85 od 20. prosinca 1985. o tahografima u cestovnom prometu (3).
(2)
Članak 9. stavak 3. Direktive 2006/22/EZ predviđa mogućnost prilagodbe tog Priloga u svrhu uspostave smjernica za zajedničku skupinu povreda podijeljenih u kategorije. Kategorija najtežih povreda trebala bi sadržavati povrede koje predstavljaju ozbiljan rizik od smrti ili teških tjelesnih ozljeda.
(3)
Pružanje dodatnih smjernica za kategorizaciju povredaba važan je korak prema osiguranju pravne sigurnosti za poduzeća i pravičnije tržišno natjecanje među poduzećima.
(4)
Usklađena kategorizacija povreda poželjna je i radi osiguranja zajedničke osnove za sustave klasifikacije rizika koje države članice moraju uvesti u skladu s člankom 9. stavkom 1. Direktive 2006/22/EZ. Na temelju tih usklađenih kategorija bilo bi lakše uključiti povrede koje počini vozač ili poduzeće u državi članici koja nije država članica njegova poslovnog nastana.
(5)
Općenito, kategorizacija povreda trebala bi ovisiti o njihovoj težini i mogućim posljedicama za sigurnost prometa na cestama, kao i o sposobnosti nadziranja u kojoj mjeri vozač i poduzeće poštuju propise.
(6)
Mjere predviđene ovom Direktivom u skladu su s mišljenjem Odbora osnovanog na temelju članka 18. stavka 1. Uredbe (EEZ) br. 3821/85,
DONIJELA JE OVU DIREKTIVU:
Članak 1.
Prilog III. Direktivi 2006/22/EZ zamjenjuje se tekstom u Prilogu ovoj Direktivi.
Članak 2.
1. Države članice donose zakone i druge propise potrebne za usklađivanje s ovom Direktivom najkasnije do 31. prosinca 2009. One Komisiji odmah dostavljaju tekst tih odredaba i korelacijsku tablicu između tih odredaba i ove Direktive.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 30. siječnja 2009.

Labels: 8
1
11